### Beslutning

Godkendt.

### Sagsfremstilling

## Resume og sagens baggrund

Jævnfør styrelsesloven udarbejder Økonomiudvalget senest 15. september forslag til budget for det kommende regnskabsår samt budgetoverslag for de følgende tre år. Forslaget skal undergives to behandlinger i Kommunalbestyrelsen. Ved anden behandling, som afholdes senest den 15. oktober, vedtages forslaget til årsbudget og budgetoverslag af Kommunalbestyrelsen.

Det administrative budgetforslag bygger på budgetoverslag og investeringsplan for 2026-2028, som blev vedtaget ved sidste års budgetlægning. Der er korrigeret for beslutninger, der er taget herefter, ny lovgivning, demografiske ændringer m.v. Overvejelser om nye aktiviteter og reduktioner afventer politisk stillingtagen. Her ud over skal der tages stilling til valg af enten statsgaranteret udskrivningsgrundlag eller selvbudgettering samt skatteprocent og grundskyldspromille.

## Indstillinger

Direktøren indstiller, at budgetforslaget oversendes til 2. behandling.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Hermed fremlægges forslag til 1. behandling af budget 2026-2029. Forslaget bygger på det administrative budget, som beskrevet nedenfor.

Forudsætningerne for driftsbudgettet er de budgetoverslag, der blev vedtaget sidste år for budgetoverslagsårene 2026-2028. Herefter er der sket en pris- og lønfremskrivning i overensstemmelse med KL's anbefalinger. Der er desuden sket korrektioner for ny lovning, tekniske rettelser og for demografiske ændringer.

Forslag til anlægsbudgettet tager udgangspunkt i den investeringsplan for 2026-2028, som blev besluttet ved sidste års budgetlægning.

Der er i det administrative budget forudsat uændret skatteprocent for indkomstskat.

Skatter og generelle tilskud bygger på en forudsætning om, at det statsgaranterede udskrivningsgrundlag lægges til grund for budgetteringen. Kommunalbestyrelsen skal ved 2. behandlingen tage endeligt stilling til, om der skal vælges statsgaranti eller selvbudgettering.

Med disse forudsætninger er hovedtallene i forslaget til 1. behandlingen følgende:

![](data:image/png;base64...)

Dette giver følgende målepunkter i forhold til den økonomiske politik, som Kommunalbestyrelsen har vedtaget:

![](data:image/png;base64...)

Konkrete beslutninger om nye aktiviteter og forslag til reduktioner er ikke indarbejdet i det administrative budget, men afventer en politisk stillingtagen i den videre proces.

Yderligere beskrivelser af de forudsætninger, der ligger bag budgetforslaget, findes i Perspektivnotatet i høringsmaterialet på dette link: [Høringsmateriale 2026]([url])

Takster og gebyrer er fastsat i henhold til budgetforsalget. Taksterne skal i givet fald reguleres i henhold til beslutninger, der efterfølgende træffes. Størrelsen af takster og gebyrer for 2026 fremlægges til samlet endelig vedtagelse ved budgettets 2. behandling.

Det budgetmateriale, som har været forelagt på Kommunalbestyrelsens budgetseminar 21. og 22. august 2025, er efterfølgende sendt i høring med svarfrist den 4. september 2025. Høringssvarene kan ses på: [Høringssvar](https://kalundborg.dk/demokrati/budget-og-regnskab/budget/budget-2026/hoeringssvar)

Ifølge tidsplanen for budget 2025 er sidste frist for aflevering af ændringsforslag til budgettet den 26. september 2024 kl. 8.00, til [e-mail].

## Økonomiske konsekvenser

Jf. høringsmaterialet.

## Direktionens møde den 8. september 2025:

Anbefales.

## Hovedudvalgets møde den 9. september 2025:

Medarbejdersiden i Hovedudvalget anerkender budgetmaterialet, og at der ikke lægges op til stramninger og besparelser, i henhold til det toårige budget der blev vedtaget sidste år. Vi sætter pris på en generel sund økonomi i kommunen. Vi bakker op om direktionens anbefalinger om at øge demografipuljerne på udvalgte områder, grundet det råderum der er fundet i budgettet, samt fortsat følge KL´s pris og lønfremskrivning.

Trods det toårige budget og kommunens generelle sunde økonomi, må vi som nogle af hørringsvarene også beskriver, gøre opmærksom på at det er svært at få det til at slå til på flere områder. Der er en generel opfattelse af at velfærdsområdernes økonomi er presset, hvilket medfører et stigende arbejdspres for medarbejderne.

Flere steder er der betydelige udfordringer med at tiltrække og tilknytte kvalificerede medarbejdere, hvilket betyder at de eksisterende medarbejder må påtage sig flere opgaver, eller arbejde ekstra for at få løst de opgaver der er – hvilket øger belastningen for medarbejderne.

Vi ved at der alle steder bliver arbejdet på at skabe de bedste forudsætninger for medarbejderne, og det arbejde må vi fortsætte sammen, så vi finder nye løsninger som kan skabe et arbejdsliv i balance hvor medarbejderne trives. På den måde kan vi løse kerneopgaven til gavn for kommunens borgere, samtidig med vi tilknytter de medarbejdere vi har ansat, og gør det attraktivt for nye medarbejdere at søge til Kalundborg kommune.

Flere områder i kommunen er ramt af ”Reform stormen”, som kræver en ekstra indsats af både ledere og medarbejdere. Der bør i den forbindelse være en opmærksomhed på overlap og afledte konsekvenser mellem de forskellige områder.

Som også flere hørringsvar beskriver, er der et efterslæb på vedligeholdelsen af kommenens bygningsmasse, som kan påvirke arbejdsmiljøet. Vi ser gerne det bliver taget til efterretning politisk.

### Sagens forløb

10/09/2025 Økonomiudvalget
Anbefales.

Afbud: Bo Lind, Benedicte Krogh